एक साँवली लड़की को किन मुश्किलों का सामना करना पड़ता है, यह फेयर एंड लवली का विज्ञापन बड़े अच्छे से बताता है। आज से कई बरस पहले तो पत्रिकाओं में एक कहानी बना के बताई जाती थी। कैसे रूपा को देखने कई लोग आए, लेकिन सब ने इंकार कर दिया। एक दिन मौसी ने क्रीम थमाई और उसकी दुनिया बदल गई। समय के साथ नौकरी के लिए इंटरव्यू और पिता से अपनी पहचान के लिए बात के बीच साँवला या काला होने की समस्या जुड़ गई और फेयर एंड लवली ने उसका हल निकाल दिया। सांस्कृतिक विविधता का व्याख्यान देने वाले लोगों के सौंन्दर्य का पैमाना भी गोरा होना ही है। समय के साथ एक परिवर्तन और जुड़ा है : अब लड़कियाँ ही काला होने की मुश्किल से नहीं जूझती हैं बल्कि लड़कों की भी फेयरनेस मेन्स क्रीम आने लगी है। मर्दों वाले साबुन-तेल के साथ मर्दों वाली फेयरनेस क्रीम। आज से चालीस साल पहले तक की कोई तस्वीर आप के हाथ लगी हो तो गौर फरमा सकते हैं कि ज्यादातर आम लोग साँवले ही थे। अति कुलीन घरानों, राजा-रानी या जमींदारों के परिवारों को छोड़ दिया जाए तो खेती-किसानी में लगे आम लोग गेहुँए या साँवले होते थे। उस समय की अपनी समस्याएँ थीं लेकिन ऐसी नकली समस्या नहीं थी। अगर ऐसा होता तो महाकवि मलिक मोहम्मद जायसी के रूप को देख कर जब राजा ने उपहास किया तो वे यह कह कर सब का मुँह बंद कर नहीं पाए होते कि ‘मोहि का हंससि कि कोंहरहिं।’ यानि मुझ पर हँस रहे हो या मुझे बनाने वाले कुम्हार यानी ऊपरवाले पर?